
Hulladék-detektálás és változáselemzés folyóvizeken multispektrális műholdfelvételek alapján

Napjaink egyik legnagyobb környezetvédelmi problémája az illegális hulladék lerakatok számának növekedése az erdőkben, folyókon, folyópartokon, valamint egyéb félreeső helyeken. A folyóvizekbe kerülő hulladék ráadásul nem csak helyben okoz természetkárosítást, hanem a folyó lentebbi szakaszain is mind a vízben, mind a partra kimosódva. Előadásom során különféle robusztus hulladékdetektálási módszereket mutatok be, melyeknek célja, hogy ezen lerakatok észlelését megkönnyítsék és felgyorsítsák, továbbá a hulladékgyűjtő akciókat elősegítsék.
A hulladék detektálása három lehetséges formában és módszerrel történik:
1) Hot-spotok, azaz illegális hulladék lerakók azonosítása közepes vagy nagy felbontású műholdfelvételeken a Tisza felsőbb (ukrajnai, romániai) részein, amelyekből áradáskor jelentős mennyiségű hulladék kerül a folyóba.
2) Vízfelszíni folyami torlaszok azonosítása közepes vagy nagy felbontású műholdfelvételeken, amelyek a folyó ismert helyszínein (például vízerőműveknél) tudnak kialakulni.
3) A hullámtérben ismert helyen lerakott, elsősorban műanyag hulladék detektálása nagy felbontású műholdfelvételeken.
Eszközként a gépi tanulást választottam, mely napjaink széles körben alkalmazott, és a távérzékelésben is egyre inkább használatos technológiája. A felvételek analizálása a multispektrális műholdfelvételek látható és nem látható tartományban készült sávjai, valamint az ezekből készült különféle indexek alapján történik, annak érdekében, hogy a hulladékkal fedett területek jobban elkülönüljenek a környezetüktől.



